Αλέξια Οθωναίου

Η Αλέξια Οθωναίου είναι Ελληνίδα εικαστικός, εικονογράφος και δημιουργός κόμικς. Από το 2016 είναι μέλος της Λέσχης Ελλήνων Γελοιογράφων.

 Εκπαίδευση 
Ολοκλήρωσε με άριστα τις πτυχιακές σπουδές της στη ζωγραφική στο Surrey Institute of Art and Design University College στην Αγγλία (First Class Bachelor of Arts Degree {Hons}), όπως και τις μεταπτυχιακές σπουδές της στην εικονογράφηση και στην κινούμενη εικόνα στο Kingston University του Λονδίνου. Το 2003 ξεκίνησε να δημοσιεύει κόμικς και εικονογραφήσεις. Έκτοτε συνεργάστηκε με ποικίλα έντυπα (Παρά Πέντε, Περιοδικό Διαβάζω, Περιοδικό Unfollow, Εφημερίδα των Συντακτών, κ.α.), εικονογραφεί παιδικά βιβλία και συμμετέχει σε εκθέσεις κόμικ και ζωγραφικής στην Ελλάδα και το εξωτερικό.

 Εργογραφία 
Το 2007-2008 δημοσίευε το εβδομαδιαίο κόμικ στριπ "City Lives" στην Εφημερίδα Athens Voice. Το 2008 συνδημιούργησε με τον Σπύρο Δερβενιώτη την σειρά κόμικ "Bleeding Hearts" για το περιοδικό Γκραν Γκινιόλ, η οποία αργότερα εκδόθηκε ως αυτοτελές άλμπουμ (Jemma Press). Το 2011-2012 δημοσίευε το κόμικ στριπ "Book in a Frame", στο Περιοδικό Διαβάζω.

To 2011 εξέδωσε το graphic novel "Τσακισμένη Αυγή" (Jemma Press). Το 2012 η "Τσακισμένη Αυγή" μεταφέρθηκε σε κινηματογραφικό σενάριο και εγκρίθηκε για χρηματοδότηση από το Ελληνικό Κέντρο Κινηματογράφου. Το cast αποτελούνταν από τους Τάκη Μόσχο, Μάνο Βακούση, Νίκο Ψαρρά, Δήμητρα Ματσούκα, Nalyssa Green, κ.α. Τα γυρίσματα ολοκληρώθηκαν, αλλά η "Τσακισμένη Αυγή" δεν προβλήθηκε ποτέ στις κινηματογραφικές αίθουσες λόγω διαφωνιών της δημιουργού με τον σκηνοθέτη.
μικρογραφία|Εξώφυλλο του graphic novel "Η Γυναίκα με τα Τραπουλόχαρτα"
Aπό το 2013 η Αλέξια Οθωναίου σε συνεργασία με την Δήμητρα Αδαμοπούλου δημοσίευαν στην ιστοσελίδα socomic.gr την χιουμοριστική σειρά κόμικς "Dracula MGD", μια σάτιρα της Ελλάδας της κρίσης και των μνημονίων. Η σειρά εκδόθηκε ως τριλογία (Jemma Press) αποτελούμενη από το "Dracula MGD (My Greek Drama)", "Dracula MGH (My Greek Hotel)" και "Dracula MGB (My Greek Bailout)". Από το 2016 η Αλέξια Οθωναίου δημοσίευε στο socomic.gr το κόμικ στριπ "Ιστορίες που Κρύβονταν σε Προφανή Μέρη", μέχρι το 2021. Η σειρά εκδόθηκε αργότερα σε τρία αυτοτελή άλμπουμ (Jemma Press): "Ιστορίες που Κρύβονταν σε Προφανή Μέρη", "Ιστορίες που Κρύβονταν σε Προφανή Μέρη (Σαβουάρ Σουρβίβρ)" και "Ιστορίες που Κρύβονταν σε Προφανή Μέρη (Ιν Λίμπο)".

Το 2014 δημιούργησε τις εικαστικές εικόνες για την multimedia μουσική παράσταση του Αλέξανδρου Μούζα "City Lives" που παρουσιάστηκε στο Μέγαρο Μουσικής Αθηνών.

Συμμετείχε στην συντακτική ομάδα του περιοδικού Unfollow από το 2014 μέχρι το 2017 όπου δημοσίευε το κόμικ "Οδός Κρίσης". To 2016 ξεκίνησε να συνεργάζεται με την Εφημερίδα των Συντακτών δημοσιεύοντας το κόμικ "Μαντάμ Ξυδέα Πομπιντού" (2016-2018), το οποίο διαδέχτηκε το κόμικ στριπ "Χ εις τον Ψ" (2018-σήμερα).

Το 2020 δημιούργησε το graphic novel "Η Γυναίκα με τα Τραπουλόχαρτα" (βασισμένο στο ομώνυμο διήγημα του Ratchet) το οποίο βραβεύτηκε για το εξώφυλλο του στα Ελληνικά Βραβεία Κόμικς του 2022 και επανεκδόθηκε το 2022.

Το 2021 εικονογράφησε το μουσικό άλμπουμ-εικονογραφημένο βιβλίο “Απροστάτευτος”, όπου συνόδευσε με εικόνες τους στίχους του Θανάση Παπακωνσταντίνου (εκδόσεις AHOS).

Έχει συμμετάσχει σε αντιρατσιστικές και αντιφασιστικές εκδόσεις όπως το "Ας Μιλήσουμε καθαρά για την Ακροδεξιά" (έκδοση από την Ελληνική Ένωση για τα Δικαιώματα του Ανθρώπου και του Πολίτη και το Ίδρυμα Friedrich Ebert), στην καμπάνια "Βάλ' τους Χ – Ο Μαύρος Χάρτης της Αθήνας" (Εκδόσεις Τόπος), "Ένα Γλυκό Ξημέρωμα, ιστορίες από την Αθήνα της κατοχής" (Jemma Press) και στο δικαστικό σκιτσορεπορτάζ "Βλέπουμε με τα Χέρια τους" (εκδόσεις Red N' Noir).

Το 2021 δημιούργησε το Curious Attic, το ψηφιακό ατελιέ μέσα από το οποίο διαθέτει τα έργα της.

 Προσωπική Ζωή 
Ζει στην Αθήνα με τον σύντροφό της και το παιδί τους.

 Παραπομπές 

 Εξωτερικοί σύνδεσμοι 
 Το επίσημο site: https://www.alexiaothonaiou.com/
Αλέξια Οθωναίου : Αφηγούμαι ιστορίες μέσα από εικόνες: Συνέντευξη στη Γιούλη Αναστασοπούλου, oanagnostis.gr.

Οθωναίου, Αλέξια
Οθωναίου, Αλέξια
Κατηγορία:Έλληνες δημιουργοί κόμικς